PEN Afrikaans: Taalgenoot Somer 2016 | LitNet
PEN Afrikaans: Taalgenoot Somer 2016
PEN Afrikaans PEN Afrikaans 2016-02-18
Daar is in die afgelope paar weke ernstig gemurmureer en gedebatteer oor die stand van Afrikaanse resensiekunde. Die skade wat ’n negatiewe resensie kan aanrig omdat daar deesdae minder resensies per nuwe Afrikaanse boek verskyn, is weer eens uitgewys en uit verskeie oorde betreur.
In hierdie lig is dit dan ’n besonderse plesier om ’n ruim porsie boek- en boekverwante joernalistiek vir jou aan te stuur met die komplimente van die kwartaallikse tydskrif Taalgenoot. Aangesien hierdie tydskrif tans slegs vir ATKV-lede en intekenaars beskikbaar is en hul boekeblaaie dus nie algemeen op die rak of internet verkrygbaar is nie, het Donnay Torr, die redakteur van Taalgenoot, in oorleg met die bestuur van PEN Afrikaans gemeen dit sou gaaf wees om dié inhoud wat relevant vir lesers, leeskringe en skrywers is op PEN Afrikaans se webportaal beskikbaar te stel.
Jy kan hieronder die volgende resensies en artikels uit die Somer 2016-uitgawe van Taalgenoot in PDF-formaat aflaai:
In die Oppirak-afdeling vind jy resensies van Die onbekende Van Gogh deur Chris Schoeman, Bloed op haar hande – vroue agter tralies deur Carla van der Spuy, Brandwaterkom deur Alexander Strachan, Hartstories: huis toe met ’n ligter tred deur Amore Bekker, Donker stroom: Eugène Marais en die Anglo-Boereoorlog deur Carel van der Merwe, Vandat jy weg is deur Santie van der Merwe, Die dag van die Lord deur Johan Kruger, Kroeskop vol geraas (CD) deur Churchil Naudé, Die ballade van Robbie de Wee en ander verhale deur Deon Meyer, Tussen heinings deur Corlia Fourie, Boomkastele: ’n sprokie vir ’n stadsmens deur Schalk Schoombie, Skrik op die lyf saamgestel deur Deborah Steinmair en Gerda Taljaard, Woestynroos deur Vita du Preez, en Vlakwater deur Ingrid Winterbach. Hierdie afdeling sluit ook ’n artikel oor die boekfees-hoogtepunte van die Stellenbosch Woordfees 2016 in.
’n Artikel oor klassieke metamorfoses en die rol van transformasie in die letterkunde deur Schalk Schoombie.
’n Artikel oor tronktaal deur Carryn-Ann Nel
Onderhoude met die volgende wenners van ATKV-Woordveertjies vir kinder- en jeugboeke: Rykie Roux, Jaco Jacobs, Maja Sereda, Marita van der Vyver en Fanie Viljoen
(LW: Die bogenoemde inhoud kom uit Taalgenoot se Somer 2016-uitgawe. Die kompetisies en pryse waarvan melding gemaak word, is dus reeds verby.)
Vir soortgelyke inhoud uit die Herfs 2015-uitgawe van Taalgenoot, klik hier.
Die bestuur van PEN Afrikaans is baie opgewonde oor ons samewerking met Taalgenoot. Mag hierdie skryfwerk oor die Afrikaanse woordkuns en die letterkunde al ons lesers en skrywers tot allerhande nuwe woordwerk inspireer.
Lekker lees en skryf
Wil jy meer inligting oor Taalgenoot hê, inteken of dalk vir die tydskrif skryf?
Vir meer as 83 jaar lank al vertel Taalgenoot (TG) die stories wat die vry- en volkleurwêreld van Afrikaans laat tiek. Ons strewe na besonderse werk, nie middelmatigheid nie, ons moedig verandering, vernuwing en kritiese denke aan. As amptelike kwartaallikse kultuurtydskrif van die ATKV, neem ons jou op ’n reis deur al die verskillende fasette van Afrikaanswees: die kunste, leefstyl en gemeenskappe wat ons besonderse kultuur kenmerk. TG spreek tot jonk en oud, tot kreatiewes en konserwatiewes. Dit is eenvoudig dié tydskrif vir mense wat in Afrikaans leef, liefhet en werk.
“In die lewe bestaan ’n noue verwantskap tussen die gehalte van die pêrels wat jy aanbied, en die kaliber van die ontvangers daarvan. Hoe valser die pêrels, des te egter die swyne. Daarom het ek in my beroep die reël probeer volg om nie maar net aan die publiek te probeer gee wat hulle wil hê nie, maar ook ’n goeie dosis van wat hulle behoort te wil hê." – Piet Cillié, Afrikaanse koerantredakteur en professor in joernalistiek, uit Eet jou rape eerste, 1980
Stuur voorstelle en/of voorleggings direk na die redakteur, Donnay Torr: donnayt@atkv.org.za
Teken in op die digitale weergawe van Taalgenoot. Laai dit op jou rekenaar, skootrekenaar, tablet of slimfoon af:
Kontak Lillian Meyer by LillianM@atkv.org.za of 011 919 9112 of volg dié skakel vir die doen-dit-self-drukbare vorm en besonderhede: www.atkv.org.za/files/tg_-_intekenvorm_2015.pdf